1 มีนาคมนี้ กรมฝนหลวงและการบินเกษตร เตรียมแผนปฏิบัติการฝนหลวงเชิงรุกแก้ปัญหาภัยแล้งปี 66
นายวีรวัฒน์ อังศุพาณิชย์ รองอธิบดีกรมฝนหลวงและการบินเกษตร กล่าวว่า ตั้งแต่เกิดปัญหาหมอกควันเกินค่ามาตรฐานในพื้นที่กรุงเทพมหานครและปริมณฑล กรมฝนหลวงและการบินเกษตร จึงได้จัดตั้งหน่วยปฏิบัติการฝนหลวงเคลื่อนที่เร็วเพื่อเร่งแก้ปัญหาดังกล่าว จำนวน 2 หน่วยคือ หน่วยปฏิบัติการฝนหลวงเคลื่อนที่เร็วประจำการที่จังหวัดเชียงใหม่ 1 ชุด ตั้งแต่วันที่ 3 -7 กุมภาพันธ์ที่ผ่านมา และหน่วยปฏิบัติการฝนหลวงเคลื่อนที่เร็วประจำการที่จังหวัดระยอง ตั้งแต่วันที่ 3 -12 กุมภาพันธ์ที่ผ่านมา เพื่อทำงานเชิงรุกแก้ปัญหาลดผลกระทบทันที ซึ่งนอกจากหมอกควันแล้วยังดับไฟป่าด้วย ทั้งนี้ทำให้เกิดฝนตกและค่า PM 2.5 ลดลง จากการคาดการณ์ในปี 2566 เชื่อว่า จากปรากฎการณ์ลานีญ่าจะส่งผลให้เกิดภัยแล้วเพิ่มมากขึ้น ดังนั้นคาดว่าจะต้องปฏิบัติการฝนหลวงเชิงรุกเพิ่มมากขึ้นกว่าปีที่ผ่านมา โดยตั้งแต่วันที่ 1 มีนาคมนี้ จะตั้งศูนย์ปฏิบัติการฝนหลวงกระจายครอบคลุมครบทั่วทุกพื้นที่ยกเว้นภาคใต้ที่จะมีการตั้งหน่วยปฏิบัติการเติมน้ำในเขื่อนช่วงเดือนพฤษภาคม เพื่อช่วยพื้นที่การเกษตรสำหรับเกษตรกรที่ได้รับความเดือดร้อนจากปัญหาภัยแล้ง ซึ่งส่วนใหญ่เกษตรกรจะร่วมเป็นเครือข่ายอาสาฝนหลวงเพื่อแจ้งสถานการณ์ภัยแล้งกับกรมฝนหลวงและการบินเกษตร ในการทำฝนหลวงช่วยบรรเทาความเดือดร้อนอยู่แล้ว